การควบคุมภายใน

กรรมการอิสระและกรรมการตรวจสอบ

นิยามกรรมการอิสระที่บริษัทฯกำหนด

บริษัทกำหนดนิยามของกรรมการอิสระไว้ในคู่มือกรรมการบริษัทฯ ดังนี้

1.  ถือหุ้นไม่เกิน ร้อยละ 5 ของทุนที่ชำระแล้วของบริษัทฯ และบริษัทย่อย

2.  ไม่มีส่วนร่วมในการบริหาร หรือเป็นพนักงานของบริษัทฯ และบริษัทย่อย

3.  ไม่เป็นผู้ที่เกี่ยวข้องกับผู้บริหารและผู้ถือหุ้นใหญ่

4.  สามารถปฏิบัติหน้าที่
    แสดงความเห็นหรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการอิสระได้โดยอิสระ

5.  มีเวลาเข้าร่วมประชุมคณะกรรมการบริษัทฯเพื่อพิจารณาและร่วมตัดสินใจในกิจกรรมที่สำคัญของบริษัทฯ

คณะกรรมการอิสระ

เพื่อให้บริษัทฯมีการกำกับดูแลกิจการที่ดี
และตามหลักการกำกับดูแลกิจการที่ดีของตลาดหลักทรัพย์แห่งประเทศไทย
คณะกรรมการบริษัทฯได้แต่งตั้งคณะกรรมการอิสระ จำนวน 4 ท่าน ดังนี้

1. พลเอก ยุทธศักดิ์ ศศิประภา กรรมการอิสระ

2. พลตำรวจเอก พัชรวาท วงษ์สุวรรณ กรรมการอิสระ

3. นาย สุรศักดิ์ โกสิยะจินดา กรรมการอิสระ

4. นาย โยธิน จ๋วงพานิช กรรมการอิสระ

คณะกรรมการอิสระทั้งหมดได้รับแต่งตั้งให้เป็นกรรมการตรวจสอบของบริษัทด้วย
และดำเนินการประชุมรวมกับคณะกรรมการตรวจสอบ

คณะกรรมการตรวจสอบ

คณะกรรมการบริษัทฯได้แต่งตั้งคณะกรรมการตรวจสอบของบริษัทไดนาสตี้เซรามิคจำกัด(มหาชน)
ให้ปฏิบัติหน้าที่รับผิดชอบการสอบทานรายการด้านงบการเงินของบริษัทฯ
สอบทานความเพียงพอของระบบการควบคุมภายใน และระบบการบริหารความเสี่ยง
การปฏิบัติตามกฏหมาย กฏเกณฑ์ และ ระเบียบที่เกี่ยวข้อง
และจัดทำรายงานหรือให้ความเห็นต่อคณะกรรมการบริษัท
เพื่ออนุมัติหรือนำเสนอต่อที่ประชุมผู้ถือหุ้นต่อไป

คณะกรรมการตรวจสอบประกอบด้วยกรรมการอิสระ จำนวน 4 ท่าน
โดยมีผู้ช่วยกรรมการผู้จัดการ(ดูแลงานตรวจสอบ) เป็นเลขานุการคณะกรรมการตรวจสอบ
ดังมีรายนามต่อไปนี้

1. พลเอก ยุทธศักดิ์ ศศิประภา ประธานคณะกรรมการตรวจสอบ

2. พลตำรวจเอก พัชรวาท วงษ์สุวรรณ กรรมการตรวจสอบ

3. นาย สุรศักดิ์ โกสิยะจินดา กรรมการตรวจสอบ

4. นาย โยธิน จ๋วงพานิช กรรมการตรวจสอบ

5. นางสาว สนธยา เยาวหลี เลขานุการคณะกรรมการตรวจสอบ

รายงานของคณะกรรมการตรวจสอบ

ในปี 2550 คณะกรรมการตรวจสอบได้มีการประชุมร่วมกับฝ่ายจัดการที่เกี่ยวข้อง ทั้งสิ้น 4 ครั้ง
เพื่อแสดงความคิดเห็นและข้อเสนอแนะต่อคณะกรรมการบริษัทฯ

คณะกรรมการตรวจสอบ ได้สอบทานงบการเงินรายไตรมาสและงบการเงินประจำปี 2550
ก่อนนำเสนอสู่ที่ประชุมคณะกรรมการบริษัทฯ โดยสรุปคณะกรรมการตรวจสอบ
มีความเห็นสอดคล้องกับผู้สอบบัญชีว่างบการเงินของบริษัทฯ
ถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
และมีการเปิดเผยข้อมูลครบถ้วนและเพียงพอตามมาตรฐานของตลาดหลักทรัพย์แห่งประเทศไทย
มีระบบควบคุมภายในที่เหมาะสม และไม่พบประเด็นที่เป็นสาระสำคัญในเรื่องไม่ปฏิบัติตามกฎระเบียบ
และข้อกำหนดที่เกี่ยวข้อง
รวมทั้งไม่มีรายการที่เกี่ยวโยงกันหรือรายการที่อาจขัดแย้งทางผลประโยชน์
ในการนี้คณะกรรมการตรวจสอบได้ปฏิบัติหน้าที่โดยอิสระ
ไม่ถูกจำกัดในการเข้าถึงข้อมูลในการตรวจสอบและได้รายงานผลการประชุมทุกครั้งให้คณะกรรมการบริษัทฯ
รับทราบอย่างต่อเนื่อง

คณะกรรมการตรวจสอบได้พิจารณาทบทวนความเหมาะสมของ ข้อกำหนดว่าด้วย วัตถุประสงค์
ขอบเขตอำนาจ หน้าที่ และความรับผิดชอบ ของคณะกรรมการตรวจสอบ
เพิ่มเติมเพื่อให้การปฏิบัติงาน มีประสิทธิภาพ ประสิทธิผล มีระบบการควบคุมภายในที่ดี
และมีการปฏิบัติตามกฎหมายว่าด้วยหลักทรัพย์และตลาดหลักทรัพย์ หรือ
กฎหมายที่เกี่ยวข้องกับธุรกิจของบริษัท เพื่อก่อให้เกิดการกำกับดูแลกิจการที่ดี
และเสนอคณะกรรมการบริษัทฯให้ปรับปรุงระเบียบว่าด้วยคณะกรรมการตรวจสอบเพื่อให้ครอบคลุมบทบาทหน้าที่ของคณะกรรมการตรวจสอบทั้งหมด

คณะกรรมการตรวจสอบพิจารณาคัดเลือก บริษัทสอบบัญชีธรรมนิติ จำกัด เป็นผู้สอบบัญชีของบริษัทฯ
ต่อเนื่องจากปีที่ผ่านมา
เนื่องจากบริษัทดังกล่าวเป็นบริษัทที่มีชื่อเสียงและมีมาตรฐานการตรวจสอบเป็นที่ยอมรับอย่างกว้างขวาง
เพื่อนำเสนอต่อคณะกรรมการบริษัทฯ ให้ขออนุมัติที่ประชุมผู้ถือหุ้นสามัญประจำปี 2550
ซึ่งจะจัดขึ้นในวันที่ 29 เมษายน 2551 เพื่อให้ความเห็นชอบต่อไป

พลเอก

  (ยุทธศักดิ์ ศศิประภา )

ประธานคณะกรรมการตรวจสอบ